text: Sen udligning i Almaty giver Esbjerg godt udgangspunkt
  17 juli 2014 kl. 16.01
  Mohammed Fellah sørgede for 1-1-udligningen kort før tid, da Esbjerg mødte Kairat Almaty i Kasakhstan.
  Fodboldklubben Esbjerg har et glimrende udgangspunkt for at komme videre til tredje kvalifikationsrunde i Europa League.
  Torsdag spillede klubben 1-1 på udebane mod Kairat Almaty fra Kasakhstan.
  Det så dog skidt ud frem til de afsluttende minutter. Men så udlignede Mohammed Fellah efter at være blevet spillet fri af Jakob Ankersen.
  I allersidste minut blev Esbjerg muligvis snydt for et straffespark, da indskiftede Casper Nielsen blev fældet af hjemmeholdets målmand.
  Men Esbjerg måtte altså nøjes med det ene udebanemål, som ofte er så vigtigt i de europæiske turneringer.
  Værterne scorede tidligt i anden halvleg, da kroaten Josip Knezevic sendte et straffespark forbi Esbjerg-målmanden Martin Dubravka.
  Den danske klub havde flere glimrende muligheder i første halvleg, blandt andet var Mohammed Fellah tæt på flere gange.
  Kairat Almaty viste sig at være et ganske habilt hold, og intet er for alvor afgjort før returkampen der spilles 24 juli kl. 19.00 i Esbjerg.
  /Ritzau/
  